Valtakunnallinen vammaisneuvosto

Pöytäkirja 1/2014

Aika Maanantai 10.2.2014

Paikka Sosiaali- ja terveysministeriö, Kirkkokatu 14, Iso kokoushuone

Läsnä

Jan-Mikael Fredriksson Autismi- ja Aspergerliitto ry (puheenjohtaja)

Merja Heikkonen Näkövammaisten Keskusliitto ry

Jouko Narikka Valtiovarainministeriö (1–7)

Jussi Pihkala Opetus- ja kulttuuriministeriö

Anne-Mari Raassina Sosiaali- ja terveysministeriö

Erja Väyrynen Ympäristöministeriö

Juha-Pekka Konttinen Terveyden ja hyvinvoinnin laitos (1–7)

Pirjo Poikonen Suomen Kuntaliitto ry

Antero Penttinen Kuuloliitto ry

Elina Akaan-Penttilä Invalidiliitto ry

Kristiina Kartano Jaatinen, Vammaisperheiden monitoimikeskus ry

Kari Lyytikäinen Mielenterveyden Keskusliitto ry

Amu Urhonen Kynnys ry

Marko Jääskeläinen Suomen CP-liitto ry

Sari Loijas VANE

Tea Hoffrén VANE

Kutsuttuina asiantuntijoina:

Sosiaalineuvos Eveliina Pöyhönen, Sosiaali- ja terveysministeriö (8)

Toiminnanjohtaja Miina Weckroth, Jaatinen ry (8)

KÄSITELLYT ASIAT:

1. Kokouksen avaus:

Puheenjohtaja avasi kokouksen klo 13:00.

1. Edellisen kokouksen pöytäkirja:

Edellisen kokouksen pöytäkirja hyväksyttiin.

1. Esityslistan hyväksyminen:

Esityslista hyväksyttiin. Lisättiin asiakohta 10 Edustajan nimeäminen Selko-keskuksen neuvottelukuntaan vuosiksi 2014–2015.

1. Aloite tuotannollisessa työtoiminnassa olevien kehitysvammaisten, työharjoittelua tai työkokeilua suorittavien vammaisten ja sosiaalisissa yrityksissä työskentelevien vammaisten henkilöiden oikeudenmukaisen kohtelun ja palkkauksen turvaamiseksi:

Pääsihteeri Sari Loijas esitteli asian. Valtakunnallisen vammaisneuvoston tietoon on toistuvasti tullut epäkohtia, jotka liittyvät tuotannollisessa työtoiminnassa, työharjoittelussa ja työkokeilussa sekä sosiaalisessa yritystoiminnassa työskentelevien vammaisten henkilöiden asemaan, yhdenvertaiseen kohteluun ja palkkauskäytäntöihin. Näihin epäkohtiin liittyen pääsihteeri on laatinut aloitteen, jossa epäkohtia on lyhyesti nostettu esille.

Monet kehitysvammaiset ihmiset tekevät toimintakeskuksissa senkaltaisia töitä, joista muille maksetaan palkkaa. Työtoiminta ei aina perustu vapaaehtoisuuteen eikä se ole yksilölähtöistä. Henkilöiden työtoiminnassa tekemän työn voidaan katsoa täyttävän palkkasuhteen tunnusmerkit, ilman todellista ansaintamahdollisuutta (työtoiminta on säännöllistä, tiettyihin kellonaikoihin sidottua toimintaa ja tuloksena on myytäviä tuotteita tai palveluita).

Työharjoittelut ja työkokeilut nähdään tärkeänä väylänä työelämään pääsemiseksi. Toistuvat työharjoittelut ja työkokeilut ovat kuitenkin epätarkoituksenmukaisia niiden vammaisten henkilöiden kohdalla, jotka ovat jo osoittaneet kykynsä tehdä työtä. Monet vammaiset henkilöt ohjautuvat työharjoitteluun ja työkokeiluun toistuvasti ilman työllistymisen tavoitetta.

Sosiaaliset yritykset ovat myös hyviä väyliä vammaisten henkilöiden ja pitkäaikaistyöttömien työllistäjinä. Epäkohtana sosiaalisten yritysten osalta on noussut esiin tapauksia, joissa sosiaaliset yritykset eivät maksa työntekijöille työehtosopimuksen mukaista palkkaa tai palkkaa maksetaan vain palkkatuen verran. Joissain tapauksissa työsuhde on solmittu vain palkkatukijakson mittaiseksi.

Edellä mainitut ongelmat on kirjattu aloitteeseen. Työmarkkinajärjestöt eivät ole ottaneet em. asioihin kantaa. Nyt laadittu aloite on tarkoitus toimittaa Sosiaali- ja terveysministeriön ja Työ- ja elinkeinoministeriön käsiteltäväksi.

VANE kävi keskustelun aloitteesta. Asia koettiin tärkeäksi ja aloite hyväksi. Asia haluttiin myös työmarkkinajärjestöjen tietoisuuteen. Esille on tullut tapauksia, joissa henkilön ei ole ollut mahdollista olla poissa työtoiminnasta osallistuakseen järjestötoimintaan. Työtoiminta ei siten kaikille ole vapaaehtoista, vaan siihen on velvollisuus osallistua. Todettiin, että Euroopan komissio on linjannut, että harjoittelijoiden käyttämistä ilmaistyövoimana ei pidä hyväksyä.

PÄÄTÖS:

VANE keskusteli aloitteesta ja päätti toimittaa sen Sosiaali- ja terveysministeriön ja Työ- ja elinkeinoministeriön käsiteltäväksi. Lisäksi päätettiin lähettää aloite keskeisille työmarkkinajärjestöille.

1. Rakennepoliittinen ohjelma:

Budjettineuvos Jouko Narikka Valtiovarainministeriöstä esitteli asian. Hallitus sopi elokuussa 2013 rakenneuudistusohjelmasta talouden vahvistamiseksi ja kestävyysvajeen umpeen kuromiseksi pitkällä aikavälillä. Rakennepoliittisen ohjelman toimeenpanosta päätettiin hallituksen neuvottelussa perjantaina 29. marraskuuta. Päätöksentekoa edelsi syksyn 2013 aikana laaja virkamiesvalmistelutyö valtiovarainministeriön valtiosihteeri Martti Hetemäen johdolla.   
  
Rakenneuudistuksen tavoitteena on paikata julkisten palvelujen ja etuuksien iso rahoitusvaje. Tavoitteeseen päästään lisäämällä työllisyyttä, talouskasvua ja julkisten palvelujen tuottavuutta.

Eurooppalaisessa mittakaavassa Suomen velkamäärä ei ole nykyisellään hälyttävä, mutta pitemmällä aikavälillä kehitysnäkymä on synkkä. BKT:n aiemmin arvioitu kasvu on epävarmaa.

Myös kuntien osalta velkamäärien kasvuvauhti on nopeaa. Kuntien tehtäviä ja velvollisuuksia pyritään rakenneuudistuksessa karsimaan. Lisäksi pidättäydytään uusien tehtävien antamisesta kunnille. Mikäli uusia velvoitteita annetaan, tulee valtion korvata niiden kustannukset täysimääräisesti.

VM:n kotisivuilla on materiaalit, joista selviää tarkemmat tiedot. Valtioneuvoston kanslian sivuilta löytyy 29.11.2013 tehty päätös rakennepoliittisen ohjelman toimeenpanosta.

Vammaisten henkilöiden kannalta keskeisiä asioita on muun muassa joukkoliikenteen ja henkilökuljetusten tehostaminen. Liikenne- ja viestintäministeriö valmistelee parhaillaan tehostamista. Kyseeseen voi tulla esimerkiksi jonkinlaisen kuljetuspalvelukeskuksen perustaminen. Myös lausuntokierroksella olevan sosiaali- ja terveydenhuollon järjestämislain hengen mukaisen sosiaali- ja terveyspalveluiden välisen integraation syventäminen kuuluu rakennepoliittiseen ohjelmaan. Vammaispalveluihin ei kuljetuspalveluiden tehostamista lukuun ottamatta olla puuttumassa.

VANE keskusteli kuulemastaan. Keskustelussa esitettiin huoli kuljetuspalveluiden kohtalosta. Vammaisten henkilöiden elämässä kuljetuspalvelut ovat usein suuremmassa roolissa kuin monella muulla erityisryhmällä, koska ne mahdollistavat esimerkiksi opiskelun tai työssäkäynnin. Kiinnitettiin huomiota myös siihen, että palveluita keskitettäessä kuljetuspalveluiden matkat kasvavat ja kokonaiskustannukset nousevat. Valmistelun lähtökohtana on kuitenkin, että nykyisiä kuljetuspalveluita ei heikennetä, vaan pyritään poistamaan päällekkäisyyksiä.

Jouko Narikka kertoi, että rakennepoliittisen ohjelman tavoitteena on, että kaikkein heikoimmassa asemassa olevien ihmisten palveluihin ja subjektiivisiin oikeuksiin ei puututtaisi. Tällä hetkellä arvioidaan, kuinka realistisia tehdyt ehdotukset ovat, ja missä määrin ne voidaan toteuttaa.

Keskustelussa tuotiin esiin myös omaishoidon tuen kehittämisen tärkeys rakennepoliittisen ohjelman tavoitteenakin olevan kotona asumisen tukemiseksi. Omaishoidon tuen kehittämisellä voidaan saada säästöjä pidemmällä aikavälillä. Omaishoidon työryhmän käsiteltävänä on omaishoidon tuen maksamisen siirtäminen valtiolle. Kuntien osuudeksi jäisi tällöin omaishoidon palvelujen tuottaminen. Yksiselitteistä vastausta palvelun valtionosuuden määrittelemiseksi ei tässä tapauksessa ole. Epäselvää on, tulkittaisiinko se uudeksi tai laajenevaksi tehtäväksi.

PÄÄTÖS:

VANE keskusteli kuulemastaan. Esitettiin huoli erityisesti kuljetuspalveluiden asemasta. Pidettiin tärkeänä, että niitä ei heikennetä. Nostettiin esiin myös omaishoidon tuen kehittämisen tärkeys.

6. Vammaislainsäädännön valmistelun tilanne:

Lainsäädännön uudistustyössä VANE:n edustajana mukana oleva Elina Akaan-Penttilä esitteli lainvalmistelun tämänhetkisen tilanteen. Vammaislainsäädännön uudistustyö on edennyt annetun aikataulun mukaisesti. Laki kirjoitetaan hallituksen esityksen muotoon vuoden 2014 loppuun mennessä, mutta se annetaan eduskunnalle vasta seuraavan hallituskauden aikana.

Työryhmätyöskentelyssä on työn tässä vaiheessa keskitytty osallisuutta edistävien tukitoimien, erityishuolto-ohjelman ja hengityshalvauspotilaiden asemaa koskevien taustojen ja säädösluonnosten valmisteluun. Osallisuutta edistävien tukitoimien keskiössä on käsitelty yksilöllistä / henkilökohtaista apua. Tiistaina 4.2. oli viimeisin työryhmän kokous.

Valmistelevat alatyöryhmät:

1. Osallisuutta tukevien palveluiden ja henkilökohtaisen avun osuutta koskeva työryhmä

Työryhmässä on mietitty, miten eri tavoin vammaisten henkilöiden avun ja tuen tarpeisiin voidaan vastata. Vaikeavammaisten henkilöiden avun kokonaisuus lähtee yksilöllisistä tarpeista. Tarpeet poikkeavat yksilöiden välillä suurestikin. Henkilökohtaisen avun osalta itsenäisen elämän ja itsemääräämisoikeuden vahvistaminen on keskeistä avun tarpeen laadusta riippumatta. Voimavaraedellytys henkilökohtaisen avun osalta poistetaan.

Valmistelutyöryhmässä on keskusteltu nykyisen henkilökohtaisen avun eri järjestämistavoista, sen kehittämisestä ja työnantajamalliin liittyvistä haasteista, työnantajuuden tukemisesta, välillisten kulujen korvaamisesta sekä eri järjestämistapojen (palvelumallien) kehittämisestä.

Henkilökohtaisen avun mallin formulointi on vielä kesken. On esitetty malli, jossa henkilökohtainen apu voidaan tarjota joko nykyisenkaltaisena henkilökohtaisena apuna tai ns. tuettuna yksilöllisenä apuna. Jälkimmäisen esityksen mukaisesti henkilökohtaisen avun järjestämistapaa koskevaan pykälään kirjataan palvelumuodot siten, että niissä näkyisi avun sisältöön ja laatuun liittyvät pääasiallisesti käytännön avustamiseen (työnkuvaan) liittyvät erot. Tällä pyritään turvaamaan paremmin vammaisten eri avuntarpeet ja kirjaamaan lain tasolle järjestämisvelvoite perinteiseen henkilökohtaiseen apuun, jossa vaikeavammaisella on kyky vastata ja ohjata apua, sekä tukea ja ohjausta edellyttävät henkilökohtaisen avun muodot.

Molemmissa malleissa henkilökohtaisen avun saamisedellytys on sama. Edelleen esityksen mukaisesti valittu järjestämistapa arvioitaisiin palvelutarpeen arvioinnin yhteydessä palvelusuunnitelmassa ja hallintopäätöksessä olisi otettava kantaa valittuun järjestämistapaan. Tämä turvaisi paremmin oikeusturvan mahdollisessa muutoksenhakuprosessissa. Esitys pohjautuu henkilökohtaisen avun kehittämiseen ja vammaisten yhdenvertaisten oikeuksien toteutumiseen käytännön tasolla lain soveltamisalan laajentuessa. Esityksen tueksi on esitetty niin työoikeudellisia kuin perusoikeudellisia selvityksiä. Lisäksi on todettu, että lakiin tulee vahvemmin kirjata työnantajuuteen kohdistuva tuki ja ohjaus ja että työnantajuudesta syntyvät tosiasialliset kulut tulisi korvata.

1. Palvelutarpeen selvittämistä käsittelevä työryhmä:

Työryhmä pohtii palvelusuunnittelun ja päätöksenteon roolia uudessa laissa. Palvelusuunnitelman on tarkoitus olla moniammatillinen ja palvelurajat ylittävä. Tässä ryhmässä pohditaan myös kehitysvammaisten erityishuollossa sovellettavana olevien menettelyjen siirtämistä valmisteilla olevaan lakiin. Myös vammaisten henkilöiden osallistumista palvelusuunnitteluun ja palvelukokonaisuuden muodostamiseen sekä palveluiden tuottamiseen on pyritty ehdotuksissa vahvistamaan. Palveluiden kokonaisuutta koskevaa päätöksentekoa kehitetään tilanteissa, joissa on eri tahojen järjestämiä palveluita.

1. Hengityshalvauspotilaiden palveluiden ja aseman kehittämisen työryhmä:

Työryhmässä on valmisteltu ehdotuksia siitä, miten lainsäädäntöä tulisi kehittää vastaamaan henkeä uhkaavassa tilanteessa olevien asiakkaiden (myös muut kuin hengityslaitepotilaat) tarpeita, miten ko. asiakkaiden palveluiden hoito, apu ja rahoitus turvataan ja luodaan yhteneväisiä käytäntöjä. Tämä osuus on sidoksissa myös palvelurakenneuudistukseen ja sote-järjestämislakiin.

1. Vaikutusten arvioinnin suunnitteluun ja taloudellisten vaikutusten arviointiin keskittyvä työryhmä:

Työryhmä ei ole vielä kokoontunut. Käynnistetään virkamiesvalmisteluna STM:ssä ja avoimessa valmistelussa kuullaan myös eri asiantuntijoita. Työ alkanee myöhemmin keväällä, kun on saatu lopullisempia esityksiä säädöksistä.

Tulevaa aikataulua:

8.4. Seuraava työryhmän kokous (aiheina apuvälineet ja asunnon muutostyöt)

13.5. Kokouksessa lakiluonnos valmiimmassa muodossa, arvioidaan soveltamisalaa ja asiakasmaksuja

12.6. Lopullinen lakiluonnos valmiina

20.8. Päivän kestävä kuulemistilaisuus (ei perinteistä lausumiskierrosta, vaan lausunnot kuulemistilaisuudessa)

Lakiluonnos sisältää yleiset säännökset ja kunnan yleiset velvollisuudet. Siinä on erityiset kirjaukset osallisuudesta ja yhteistyöstä. Palvelusuunnitelmaan on tulossa asiakkaan oikeudellisesta näkökulmasta parannuksia. Työstä erityisen haastavan tekee se, että myös yleislainsäädäntöä ollaan uudistamassa (sosiaalihuoltolaki).

Liikkumista arvioidaan laajempana käsitteenä kuin kuljetuspalveluna. THL on tekemässä kuljetuspalveluista selvitystä, joka valmistuu huhtikuun alkupuolella. Invalidiliitto ja Kuntoutussäätiö selvittävät asiakasnäkökulmasta, miten liikkumisen tarpeisiin voidaan vastata. Kuljetuspalveluista ja ikääntymisen vaikutuksista vammaispalveluiden käyttöön on myös tehty oikeuskäytäntöön pohjautuva muistio (THL).

Lain soveltamisalaan on tulossa ikääntymiseen liittyvä rajaus: ei ikärajaa, mutta henkilöt, joiden toimintakyky heikentynyt korkeasta iästä johtuen, saavat palvelut muiden lakien perusteella. Iän ja ikääntymisen vaikutuksista vammaispalveluiden järjestämisessä on toimitettu muistio (THL). Kaiken kaikkiaan on vielä paljon kysymyksiä auki. Ratkaisematta on, mitkä palvelut tulevat ensisijaiseen lainsäädäntöön ja mitkä erityislainsäädäntöön.

VANE keskusteli kuulemastaan. VANE:lta toivottiin evästystä isoon työryhmään erityisesti henkilökohtaisen avun osalta. Keskusteltiin henkilökohtaisen avun käsitteistä ja erityispiirteistä, ja siitä miten henkilökohtainen apu parhaiten turvattaisiin myös henkilöille, jotka eivät ilman tukea pysty määrittelemään avun ja tuen tarvettaan ja jotka tarvitsevat tukea työnantajana toimimiseen. Keskustelussa ilmaistiin huoli siitä, että tuettu yksilöllinen apu järjestettäisiin järjestelmälähtöisesti ilman että avustettava pystyy tosiasiallisesti vaikuttamaan siihen, miten, missä ja milloin apua järjestetään.

Todettiin, että henkilökohtaisen avustajan työnantajana toimimiseen kaivataan tukea. Nykyään ihmisiä on pantu mahdottoman eteen velvoittamalla heidät työnantajan rooliin ilman tarvittavaa tukea. Nykylaissakin olevat henkilökohtaisen avun eri järjestämistavat on kirjattava uuteen lakiin ja niiden kohdalla on kirjattava se, minkälaisessa tapauksessa kyseessä olevaa mallia tulisi käyttää.

PÄÄTÖS:

VANE keskusteli kuulemastaan. Todettiin, että on tärkeää saada henkilökohtainen apu koskemaan kaikkia sitä tarvitsevia vammaisia henkilöitä, myös niitä, jotka tarvitsevat tukea tuen ja avun tarpeen määrittelyyn. Myös eri vaihtoehtoja henkilökohtaisen avun järjestämiseen kaivattiin niin, että vammaisilla henkilöillä olisi tosiasiallinen mahdollisuus valita avun järjestämistapa.

1. Vammaisten lasten kuulemistilaisuus:

Pääsihteeri esitteli asian. Pääsihteeri kutsui tammikuussa koolle pienen työryhmän valmistelemaan toimintasuunnitelmaan keväälle 2014 kirjatun vammaisten lasten kuulemista koskevan tilaisuuden järjestämistä ja sisältöjä. Tilaisuutta ideoimassa olivat VANE:n jäsenet Amu Urhonen Kynnys ry:stä ja Kristiina Kartano Jaatinen ry:stä sekä ulkopuolisena asiantuntijana Kirsi Pollari Lastensuojelun Keskusliitosta. Mukana olivat myös suunnittelija Tea Hoffrén ja pääsihteeri Sari Loijas.

Ryhmä päätti esittää VANE:lle, että tilaisuus järjestettäisiin 23.9.2014, kahden tunnin mittaisena. Se koostuisi musiikkiesityksestä, vammaisen lapsen puheenvuorosta, vammaisten lasten paneelista sekä päättäjäpaneelista. Tilaisuuden kustannuksiksi arvioitiin noin 3000 euroa.

PÄÄTÖS:

VANE keskusteli tilaisuudesta. VANE hyväksyi tapahtuman alustavan 3000 euron budjetin ja antoi työryhmälle valtuudet valmistella tilaisuutta ja päättää järjestämispaikasta. Työryhmän muistiot toimitetaan jatkossa VANE:n jäsenille tiedoksi. VANE:n jäsenet voivat halutessaan osallistua työryhmään.

8. Eurooppalainen osallisuuskortti vammaisille henkilöille – InclEUsive Card:

Sosiaalineuvos Eveliina Pöyhönen STM:stä esitteli asian. EU:n Komissio suunnittelee eurooppalaista vammaisille henkilöille tarkoitettua korttia, jonka tavoitteena olisi tukea liikkumista ja osallistumista turismiin, kulttuuriin ja liikuntaan Euroopassa. Kortti ei koske sosiaalipalveluita tai sosiaalietuuksia.

Kortti olisi vapaaehtoinen ja halukkaat EU-maat voisivat ottaa sen tulevaisuudessa käyttöön vastavuoroisuus-periaatteen mukaisesti. Tällä hetkellä yhteistyöhön ovat ilmoittautuneet mukaan Belgia, Kypros, Malta, Ranska, Saksa, Slovakia, Slovenia, Unkari, Viro, Espanja, Italia ja Kreikka. Suomi on ilmaissut alustavan kiinnostuksensa, samoin kuin Ruotsi.

Kukin maa voisi päättää, mitä kortti kattaa. Kukin maa myös vastaa itse kortin myöntämisestä ja rekisterin hallinasta. EU on mukana perustamassa ja rahoittamassa verkkopalvelua, johon kootaan tiedot siitä, mihin kortti kussakin maassa oikeuttaa. Jatkossa järjestelmän tulisi kuitenkin itse rahoittaa itsensä.

Komissio on käynnistämässä kehittämishankkeen kortista kiinnostuneille jäsenmaille. Sosiaali- ja terveysministeriö on aiemmin tiedustellut vammaisjärjestöjen halukkuutta osallistua kortin kehittämiseen. Halukkaiksi ilmoittautuivat Jaatinen ry ja Invalidiliitto, jotka keskenään sopivat Suomen edustajan EU:n työryhmässä olevan Jaatinen ry. Työryhmä on kokoontunut kaksi kertaa. Jaatinen ry teki vuoden 2013 lopussa selvityksen järjestöjen ja kansalaisten näkemyksistä kortin tarpeellisuudesta.

Miina Weckroth Jaatinen ry:stä esitteli Jaatisen tekemän kyselyn avulla saatuja näkemyksiä kortin tarpeellisuudesta. Kysely toteutettiin nimettömästi verkkolomakkeella 4.–20.11.2013. Tietoa kyselystä levitettiin mm. Vammaisfoorumin järjestöjen kautta. Vastauksia saatiin 652 kappaletta. Kyselyyn vastanneista 95% oli sitä mieltä, että korttia tarvitaan ja 5% sitä mieltä, että korttia ei tarvita. Kortin tarpeelliseksi kokevat ajattelivat, että siitä olisi hyötyä kodin ulkopuolella liikuttaessa esim. todistettaessa avustajan tarvetta, tai että vammainen henkilö voisi saada kortilla alennusta pääsymaksuista. Kyselyyn vastanneet korostivat mm. eri vammaryhmien välistä yhdenvertaisuutta. Nykytilanteessa joillakin vammaryhmillä on jo kortti, joka oikeuttaa tiettyihin alennuksiin. Toisaalta vastaajat pelkäsivät kortin leimaavuutta. Jotkut myös katsoivat kortin olevan turha, koska asiat ovat jo kunnossa.

VANE keskusteli kortin tarpeellisuudesta ja sen käyttötavoista kuulemansa perusteella. Vapaaehtoinen kortti koettiin yleisesti hyväksi, mutta sen käyttöönotossa nähtiin paljon haasteita. Hyvänä pidettiin erityisesti sitä, että kortti voisi edesauttaa eri tavoin vammaisten henkilöiden yhdenvertaisuutta.

Pidettiin kannatettavana, että Kela olisi korttia myöntävä taho, koska se pystyisi ottamaan kaikkien vammaryhmien osalta kantaa myöntämiskriteereihin. Kortin on kuitenkin oltava kaikissa sen käyttöönottavissa maissa yhdenmukainen, joten yhdistäminen Kela-korttiin ei todennäköisesti onnistu. Tietosuojakysymyksiin kaivattiin lisää tietoa. Yksi mahdollisuus olisi, että Vammaisfoorumi toimisi koordinoijana, joka valtuuttaisi asian käytännön hoitamisen jonkun muun tahon vastuulle.

PÄÄTÖS:

VANE keskusteli eurooppalaisen vammaiskortin tarpeellisuudesta ja käyttötavoista. VANE suhtautuu kortin kehittämiseen myönteisesti. VANE toivoo saavansa lisätietoa, kun suunnittelutyö etenee.

1. Annetut lausunnot:

Asian esittely:

VANE on antanut kokouksensa 2.12.2013 jälkeen seuraavat lausunnot:

* Seksuaali- ja lisääntymisterveyden edistäminen, Toimintaohjelma 2014–2020.
* Luonnos hallituksen esitykseksi yleistä asumistukea koskevaksi laiksi, sekä laiksi eläkkeensaajan asumistuesta annetun lain muuttamisesta.

Lausunnot ovat olleet neuvoston jäsenillä sähköpostitse kommentoitavina ja ne on toimitettu lausuntoa pyytäneille viranomaistahoille määräpäivään mennessä.

PÄÄTÖS:

VANE merkitsi lausunnot hyväksytyiksi.

10 Edustajan nimeäminen Selko-keskuksen neuvottelukuntaan vuosiksi 2014–2015:

Selkokeskus on pyytänyt VANE:a nimeämään edustajan Selkokeskuksen neuvottelukuntaan tulevalle toimikaudelle 2014–2015. Valtakunnallinen Selkokeskus toimii Kehitysvammaliiton yhteydessä, mutta palvelee kaikkia selkoaineistosta kiinnostuneita. Neuvottelukunnan tarkoitus on ideoida ja koordinoida selkoaineistojen tuottamista ja siitä tiedottamista Suomessa sekä tukea Selkokeskuksen toimintaa.

PÄÄTÖS:

VANE nimesi edustajakseen Selko-keskuksen neuvottelukuntaan Kristiina Kartanon ja hänen varajäsenekseen Jan-Mikael Fredrikssonin.

11 Tiedoksi asiat:

\* Itsemääräämisoikeutta koskeva lainsäädäntöhanke

Työryhmä sai jatkoaikaa helmikuun loppuun. Huhtikuun lopussa annetaan hallituksen esitys ja lain on tarkoitus tulla voimaan 1.11.2014.

\* YK-sopimuksen ratifiointia koskevan hallituksen esityksen luovutustilaisuus järjestettiin 17.1. Nyt esitys on lausuntokierroksella.

\* VAMPO- seurannan tilanne

Stina Sjöblom on tehnyt hallinnonaloille vuoden 2013 tuloksia koskevan VAMPO-kyselyn ja aloittaa hallinnonalojen haastattelut maaliskuussa.

\* Hallinnonalojen kuulumiset

Ympäristöministeriö

Viime keväänä on tehty kehysriihipäätös kerrostalojen esteettömyysmääräysten lievennyskokeilusta. Asiasta on tehty kantelut oikeuskanslerille. Oikeuskansleri antoi marraskuun lopussa päätöksensä, jonka mukaan asiassa ei nähty moitittavaa. Ympäristöministeriö on antanut vastauksen Vammaisfoorumille asiasta. Nyt on tarkoitus tehdä hallituksen päätöksen perusteella määräaikainen kokeilu, jossa esteettömyysnormeista poiketaan ja samalla selvitetään poikkeamisen vaikutusta rakennuskustannuksiin. Poikkeaminen kuuluu kuntien harkintavaltaan. Tämän ohella on käynnissä hanke, jossa pyritään löytämään esimerkkejä hankkeista, joissa esteettömyys on huomioitu kustannustehokkaasti.

Opetus- ja kulttuuriministeriö

Rakennepoliittisen ohjelman mukaisesti esiopetus on tarkoitus muuttaa velvoittavaksi. Lisäksi oppivelvollisuusikää nostetaan 17 vuoteen. Uudistus toteutetaan perustuslain reunaehtojen sisällä.

Opetus- ja kulttuuriministeriöltä on tullut uusi julkaisu: Oppimisen ja hyvinvoinnin tuki. Selvitys kolmiportaisen tuen toimeenpanosta. (OKM:n julkaisuja 2014:2). Selvityksen taustalla on paljon tutkimusta.

Sosiaali- ja terveysministeriö

Sosiaalihuoltolain uudistusta on jatkettu virkatyönä. Luonnos lähtee lausuntokierrokselle helmi–maaliskuun 2014 aikana.

Rakennepoliittisen ohjelman mukaisesti työn alla on asumispalveluja koskeva norminpurkutalkoot. Kuntien ehdotukset hankkeiksi ovat juuri tulleet, 10.2. on valittu kuntien ehdottamia hankkeita.

Sosiaali- ja terveydenhuollon järjestämislain luonnos on parhaillaan lausuntokierroksella.

12. Seuraavan kokouksen ajankohta:

Seuraava kokous järjestetään 2.4. klo 10:30–13:30, kokouspaikka Meritullinkatu 8. Ministeri Huovinen vierailee kokouksessa klo 10:30.

13. Kokouksen päättäminen:

Kokous päätettiin klo 15:55.

Jan-Mikael Fredriksson Sari Loijas

puheenjohtaja pääsihteeri